Nr. DGB/140314/

DIRECȚIA GENERALĂ BIODIVERSITATE

Aprob,

Secretar de Stat,

Dan-Ștefan CHIRU

REFERAT DE APROBARE

a proiectului de ordin pentru aprobarea Planului de management integrat al Parcului Natural Apuseni și al ariilor naturale protejate integrate

Planul de management de management integrat al Parcului Natural Apuseni și al ariilor naturale protejate integrate a fost realizat de Regia Națională a Pădurilor ROMSILVA - Administrația Parcului Natural Apuseni R.A., în cadrul proiectului „Elaborarea instrumentelor pentru managementul adaptativ al capitalului natural din ariile protejate Parcul Natural Apuseni, ROSCI0002 Apuseni, ROSPA0081 Munții Apuseni – Vlădeasa și ROSCI0016 Buteasa” cod SMIS 122643. Proiectul a fost finanțat în cadrul Axei Prioritare 4 a Programului Operațional Infrastructură Mare 2014-2020 – Creșterea gradului de protecție și conservare a biodiversității prin măsuri de management adecvate și refacerea ecosistemelor degradate. Proiectul derulat de Administrația Parcului Natural Apuseni R.A. a avut mai multe componente, dintre care subiectul acestui proiect de act normativ îl constituie aprobarea planului de management.

Conform prevederilor Hotărârii de Guvern nr. 1076/2004 privind stabilirea procedurii de realizare a evaluării de mediu pentru planuri şi programe, planul de management a parcurs evaluarea strategică de mediu în urma căreia a fost emisă de către Agenția pentru Protecția Mediului Bihor- Decizia etapei de încadrare nr. 1309/26.09.2023, decizie reconfirmată prin adresa nr. 943/25.04.2024.

Planul de management integrat al Parcului Natural Apuseni și al ariilor naturale protejate integrate a fost transmis de Agenţia Naţională pentru Arii Naturale Protejate către Ministerul Mediului, Apelor și Pădurilor prin adresa nr. 361/02.02.2024.

Planul de management a fost avizat de către Consiliul Științific înființat pe lângă Administrația Parcului Natural Apuseni prin Hotărârea nr. 27/13.05.2023, respectiv Hotărârea nr. 19/25.04.2024, (cu eratele nr. 1 și 2 la Hotărârea nr. 19/25.04.2024) conform prevederilor art. 21 alin. (1) din Ordonanța de urgență a Guvernului nr. 57/2007 aprobată cu modificări și completări prin Legea nr. 49/2011, cu modificările și completările ulterioare. De asemenea, Planul de management a fost avizat de către Consiliului Consultativ de Administrare înființat pe lângă Administrația Parcului Natural Apuseni conform Hotărârii nr. 1/04.05.2023.

Planul de management cuprinde prevederi care se aplică Parcului Natural Apuseni, siturilor Natura 2000 ROSCI0002 Apuseni, ROSCI0016 Buteasa și ROSPA0081 Munții Apuseni Vlădeasa, precum și celor 55 de rezervații și monumente ale naturii integrate.

În urma analizei planului de management la nivelul Ministerului Mediului, Apelor și Pădurilor, au fost formulate o serie de observații, comunicate Administrației Parcului și Agenției Naționale pentru Arii Naturale Protejate prin adresele nr. 4098/05.03.2024, 139922/17.04.2024, și 16999/29.05.2024, iar în data de 07.06.2024 a fost organizată de către Administrația Parcului o întrunire tehnică pentru clarificarea unei părți dintre aceste observații, la care au fost invitați arhitecții șefi ai județelor care au suprafețe incluse în perimetrul parcului. O a doua întâlnire tehnică, cu reprezentanții Ministerului Mediului, Apelor și Pădurilor a avut loc în data de 20.06.2024. Versiunea finală a planului de management, cu integrarea observațiilor formulate de către Ministerul Mediului, Apelor și Pădurilor, a fost transmisă de către Administrația Parcului Natural Apuseni prin adresa nr. 1354/AMM/20.06.2024, înregistrată la Ministerul Mediului, Apelor și Pădurilor cu adresa nr. R/23639/20.06.2024.

Având în vedere faptul că la acest moment există un Regulament al Parcului Natural Apuseni, al siturilor de importanță comunitară ROSCI0002 Apuseni, ROSCI0016 Buteasa, al ariei de protecție specială avifaunistică ROSPA0081 Munții Apuseni - Vlădeasa și al ariilor naturale protejate de interes național cu care se suprapun, aprobat prin Ordinul ministrului mediului, apelor și pădurilor nr. 1901/2022, Regulament care are la bază zonarea internă a parcului realizată conform Ordinului ministerului agriculturii, pădurilor și mediului nr. 552/2003 privind aprobarea zonării interioare a parcurilor naționale și a parcurilor naturale, din punct de vedere al necesității de conservare a diversității biologice, este necesară abrogarea acestui regulament și realizarea unui Regulament în concordanță cu noua zonare a planului, așa cum prevede *Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare.*

Planul de management se aprobă conform prevederilor art. 21 alin. (1) teza 1 din *Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare,* care menționează că ”(1) Planurile de management și regulamentele ariilor naturale protejate care au structuri de administrare special constituite se elaborează de către administratorii acestora, prin consultarea consiliilor consultative de administrare, se avizează de către consiliile științifice și se aprobă prin ordin al conducătorului autorității publice centrale pentru protecția mediului, apelor și pădurilor, emis în baza avizelor autorităților publice centrale din domeniul culturii, dezvoltării regionale și administrației publice și al agriculturii și dezvoltării rurale.”

În urma avizării interne a prezentului proiect de Ordin pentru aprobarea Planului de management integrat al Parcului Natural Apuseni și al ariilor naturale protejate integrate, proiectul de Ordin, referatul și planul de management vor fi postate pentru consultare publică, în baza *Legii nr. 52/2003 privind transparenţa decizională în administraţia publică, republicată*, pe site-ul Ministerul Mediului, Apelor și Pădurilor. Ulterior, planul de management va fi transmis spre avizare către autoritățile publice centrale prevăzute la art. 21 alin. (1) din  *Ordonanța de urgenţă a Guvernului nr. 57/2007 aprobată cu modificări și completări prin Legea nr. 49/2011, cu modificările şi completările ulterioare*.

Având în vedere cele menționate, vă rugăm să fiți de acord cu promovarea proiectului de ordin pentru aprobarea Planului de management integrat al Parcului Natural Apuseni și al ariilor naturale protejate integrate.